Nog ŉ verdagte gesoek ná beampte se skietdoodDie voertuig wat op die perseel gevind is, was die goue VW Polo wat gekaap is (Foto: SAPD) Die polisie is op soek na nóg ŉ man wat kwansuis oor inligting beskik wat die polisie kan help om hul ondersoek na die kaping en skietdood van ŉ verkeersbeampte af te sluit. Die polisie het Vrydag versoek dat enigiemand met inligting oor waar ene Chris Maile hom bevind, die ondersoekbeampte, AO Vusi Mpangane, by 082 469 1860 of sers. Vhusi Mpunzi by 071 481 3250 sal bel. Thabo Mashego (35) se voertuig is verlede Vrydag gekaap terwyl hy op pad was van Bosbokrand na sy huis in Xantia. Mashego en twee vriende is deur minstens twee gewapende verdagtes voorgekeer en Mashego is beveel om stil te hou. Toe hy dit nie doen nie, het hulle skote op die voertuig afgevuur wat hom getref het. Hy is later by ŉ hospitaal dood verklaar. Die gesteelde VW Polo is kort daarna agter ŉ huis in Bosbokrand opgespoor, waarna ŉ vrou en haar drie seuns in hegtenis geneem is op aanklag van die besit van ŉ gesteelde voertuig. Yekelina Ubisis (66), Remember Ngovene (35), Jabulane Ngovene (46) en Venus Advice Ngovene (35) het al vier Woensdag in die landdroshof in Calcutta verskyn. Ubisis is op borgtog van R500 vrygelaat. “Die drie broers bly in aanhouding tot die saak op 3 Augustus hervat word,” het die Valke-woordvoerder, kapt. Dineo Lucy Sekgotodi, Vrydag gesê.